Anto Veldre: parteide libakirjad tulid kohalikult IP aadressilt
"Kell 15 hakkas neid kirju tulema ühe kohaliku Eesti IP aadressi pealt, kõigi erakondade jaoks ühest torust," rääkis Veldre.
Veldre sõnul on saadetud kindlasti sadu kirju, kui mitte rohkem, kuid täpne ulatus on teadmata. "On näha, et iga kiri on saadetud mitmekümnele inimesele, ühetaolised nimed tähestiku järjekorras," kõneles ta.
Kõik kirjad on tema sõnul sarnased ja ühe käe töö. "Lihtsalt keegi teeb lolli nalja ja teravdab tähelepanu. See on keegi üksiküritaja," rääkis Veldre, kelle sõnul RIA hoiatas ka sideettevõtjat, kelle võrgust libakirjad on saadetud.
Veldre sõnul on RIA huvi, et suured spämmikampaaniad ei leviks.
Midagi otseselt kriminaalset libakirjades tema sõnul pole, sest parteide arved on õiged ja roppusi kiri ei sisalda, kuid kui erakonnad tunnevad, et nende mainet on riivatud, siis võivad nad pöörduda politseisse.
Keskerakond on avalduse politseisse ka juba teinud.